Jorrit Faassen

Jorrit Joost Faassen (født 24. februar 1980) er en nederlandsk forretningsmann. Han skal tidligere ha vært gift med Marija Vorontsova og følgelig vært svigersønn til den russiske presidenten Vladimir Putin.

Biografi 
Faassen ble født i Leiderdorp i Nederland, som den eldste av Jozef Faassens og Felicitas van De Stadts to sønner. Hans far Jozef Faassen var marineoffiser i Willemstad, Curacao frem til 1986. På 1990-tallet ble faren forfremmet til oberst, og senere ble han avdelingsleder i den nederlandske marinen, Koninklijke Marine. Jorrit Faassen er nevø av den nederlandske maleren Casper Faassen.

Faassen studerte arkitektur ved De Haagse Hogeschool og ble uteksaminert i 2004.

Den 15. april 2006 flyttet han til Moskva hvor han først ble direktør i gasselskapet Strojtransgaz, og i 2007 ble en av topplederne i gasselskapet Gazprom. Han ble så nestleder i det russiske konsulentselskapet MEF Audit. I 2015 fjernet MEF Audit navnet hans fra nettsidene sine, og dette har blitt tolket som at han hadde sluttet å arbeide der. Dette skjedde trolig på samme tid som han og hans daværende ektefelle flyttet fra Nederland til Moskva.

Sommeren 2008 giftet Faassen seg med Marija Vorontsova, eldste datter av Russlands president Vladimir Putin. Bryllupet skal ha funnet sted i Wassenaar i Nederland.

Den 14. november 2010 ble Faassen banket opp i veikanten langs Rubljovskoje-motorveien utenfor Moskva, av fire av livvaktene til den russiske bankmannen Matvej Urin. Urin var på det tidspunktet medeier i Trado-Bank (), tidligere leder av Breeze Bank () og han hadde ellers tilknytting til fire andre banker i Moskva. Alle de seks bankene han hadde tilknytninger til skal senere ha gått konkurs. En halv time etter denne hendelsen ved motorveien ble Urin arrestert, og havnet ettervert i fengsel i Butyrka. Han mistet også alle sine eiendeler og verdier. Urin sonet til sammen 8,5 år i fengsel og ble løslatt i september 2018.

Faassen og Vorontsova har en sønn sammen som skal være født i august 2012. I 2013 bodde de i en penthouseleilighet på toppen av den høyeste boligblokken i Voorschoten. En del av deres naboer i bydelen De Krim i Voorschoten fryktet for naboskapets sikkerhet etter hva som hadde skjedd med Matvej Urin. I 2014 krevde mange nederlendere offentlig at Vorontsova burde bli utvist fra landet etter at Malaysia Airlines Flight 17 var blitt nedskutt i Ukraina. I 2015 kom det frem at paret bodde i Moskva.

I 2022 kom det fram at Faassen og Vorontsova ikke var gift lenger. Trolig har de skilt lag flere år tidligere, for i 2019 bodde Faasen for seg selv i Moskva, og hadde registrert seg som ugift. Vorontsova skal i april 2017 ha fått en sønn med Jevgenij Nagornyj, og i 2022 kom det fram at Vorontsova og Nagornyj er gift.

Referanser 

Nederlandske forretningsfolk